Վարչության պետի պաշտոնակատար Ռ.Թադևոսյանը, ինչպես հետագայում պատմեց, հրդեհի վայրում գտնվող գնդապետ Միխայլովի ներկայությունը համարել էր հրդեհաշիջման հաջողության հիմնական գրավականը։ Չէ՞ որ այստեղ էր Խորհրդային Միության ատոմային կայանների հրշեջ անվտանգության գծով թիվ 1 նեղ մասնագետը։ Սակայն նրա ձեռնարկած բոլոր միջոցառումները ոչ միայն դրական ազդեցություն չունեցան իրավիճակը շտկելու վրա, այլև` կոպիտ սխալների հետևանքով հրդեհն անարգել սկսեց տարածվել դեպի տուրբինային արտադրամաս, իսկ այնուհետև` բաց բաշխիչ սարքավորումների տրանսֆորմատորները և յուղային անջատիչները։ Ի դեպ, վերջինիս պայթյունի ժամանակ նրա վրա երևաց սնկաձև ուրվագիծ, որը ներկա գտնվող շատերի համար, կինոնկարներում ատոմային ռումբի պայթյունից առաջացած տեսիլքի տպավորություն էր թողել (տրանսֆորմատորների պայթյունից առաջացած հրդեհի բոցի բարձրությունը կազմում էր 20-25 մետր)։